Foto: Hina

INDEX je još jučer pisao kako najbitniji članovi Vlade više ne mogu gledati jedni druge, a da se spremaju dosad najveći potresi u izvršnoj vlasti dalo se naslutiti kad je premijer Orešković jučer otkazao sjednicu Vlade te izjurio iz Banskih dvora bez da se novinarima i ministrima uopće obratio. Iako su mediji spekulirali da će premijer dati ostavku, Index je sinoć doznao kako Orešković to neće učiniti, već će učiniti sve što je u njegovoj moći da smiri svađu između Karamarka i Petrova.



Očito je preko noći shvatio da od toga neće biti ništa, zbog čega je danas održao konferenciju za medije. Na istoj je objavio kako je pokušao, ali nije uspio zakrpati odnos između dvojice svojih potpredsjednika - Tomislava Karamarka, kojem se posljednjih tjedana afere tovare jedna na drugu te Bože Petrova, čelnika MOST-a koji uporno zahtijeva ostavku, odnosno opoziv šefa HDZ-a.

> Orešković: Pozivam Karamarka i Petrova da podnesu ostavke



Pomalo naivno od Oreškovića, s obzirom da iza njega ne stoji nitko, kao što nitko za njega nije niti glasao. U premijersku fotelju je sjeo zahvaljujući HDZ-u koji ga je predložio te MOST-u koji se s time složio.



Kako je kazao Orešković, novi izbori nikome nisu u interesu, budući da koštaju. No, nije spomenuo da bi novim izborima on ispao iz političke utakmice.



Tek tri sata nakon premijerove, konferenciju za medije održao je Božo Petrov.



Jedino Petrov spreman na odlazak

"MOST nezavisnih lista i dalje inzistira na smjeni prvog potpredsjednika Vlade Tomislava Karamarka radi osobne kompromitacije. Ne razumijem razloge po kojima sam definiran remetilačkim faktorom u Vladi. Iza mene se ne vuku afere. Znam da sam pred Bogom čist", rekao je Petrov, no također je kazao i kako je, ukoliko će to doprinijeti stabilnosti Vlade i boljoj budućnosti Hrvatske, spreman dati ostavku.

> Božo Petrov: Ako je uvjet da se stabilizira stanje moja ostavka, ja ću to prihvatiti



Tek 30-ak minuta nakon Petrova, javnosti se obratio Tomislav Karamarko, koji je prije toga održao sastanak s HDZ-ovim ministrima u Vladi. Očekivano, nije dao ostavku.

Tekst se nastavlja ispod oglasa

> Karamarko: Neću dati ostavku - Orešković mora otići, a onda ide preslagivanje



Karamarko je rekao kako ne misli otići te da je onaj koji treba odstupiti premijer Tihomir Orešković, jer više ne uživa potporu HDZ-a. Također se požalio i na MOST, rekavši kako se nije ponašao kao partner, već kao opozicija. Spreman je i na preslagivanje, ali i na nove izbore.



"Nikoga nećemo povlačiti za rukav da se ova Vlada spasi. HDZ je spreman i za preslagivanje ili za nove izbore. Novi izbori će uzeti puno vremena i koštat će. Potrošit ćemo vrijeme", rekao je Karamarko, ustrajući na tvrdnji da je HDZ pobjednička stranka za koju je glasalo 800 tisuća ljudi, dok je za Oreškovića, kako kaže, glasalo 67 ljudi u Saboru.



HDZ ruši Vladu da bi spasio Karamarka

"Orešković više ne uživa naše povjerenje i treba otići", rezolutan je Karamarko, odbivši zahtjev premijera za ostavkom.



Orešković je tako na neki način spasio Karamarka od političkog poraza u vidu glasanja o smjeni u Saboru te mu tako omogućio da se lako izvuče iz gotovo nemoguće pozicije, a istovremeno se riješi MOST-a.



S obzirom da je predsjednik HDZ-a u svojem obraćanju dana uskratio podršku trenutnoj Vladi, jedine su opcije preslagivanje ili novi izbori.



Kako je ranije za Index kazao Žarko Puhovski, za slaganje nove većine Karamarku će trebati barem deset ruku, što će teško izvesti.

> PALA OREŠKOVIĆEVA VLADA "Karamarko treba bar 10 ruku, novi izbori idu na jesen"



Po svemu sudeći, HDZ je odlučio rušiti Vladu, kako bi spasio svojeg šefa Karamarka. Ministri su mu očito privrženi, što je Karamarko danas i pokazao, okruživši se njima tijekom konferencije za medije. Svi za jednog, jedan za sve - upravo kako su posljednjih tjedana uporno ponavljali.

Sasvim je izgledno - Hrvatska će ići na nove izbore, a vjerojatno je da će se oni održati u rujnu. Dotad će ova Vlada funkcionirati kao tehnička, što nije neka velika promjena od onog na što su nas navikli otkad su došli na vlast.